

**CRNA GORA**

**MINISTARSTVO ODBRANE**

Broj: 806012 – 9158/19 – 2

Podgorica, 8. novembar 2019.

**KONKURS**

**za izbor najboljih likovnih radova na temu**

**„Vojnik na zadatku“**

Ministarstvo odbrane raspisuje Konkurs za izbor najboljih likovnih radova na temu „Vojnik na zadatku“, namijenjen učenicima i učenicama (u daljem tekstu: učenici) osnovnih škola.

**USLOVI ZA UČEŠĆE**

Pravo učešća imajuučenici petih i šestih razreda svih osnovnih škola sa teritorije Crne Gore.

Cilj Konkursa je približavanje djeci vojnog poziva, kao i uloge i značaja Vojske Crne Gore u našem društvu.

Učenici prilikom izrade rada treba da prenesu svoj vizuelni doživljaj vojnika. Teme za obradu su: vojnik na straži, na brodu, u helikopteru, vojnik koji pomaže za vrijeme požara, poplava, sniježnih nameta i drugih sličnih nepogoda.

Dozvoljene tehnike rada su bojice, flomasteri, tempera, akvarel, gvaš i pastel ili kombinacija pomenutih tehnika.

Radove treba izraditi na papiru dimenzija 40 x 29 centimetara (blok br. 5).

Učenik na Konkurs može poslati najviše jedan rad.

Radovi moraju biti rađeni samostalno.

**NAČIN PRIJAVLJIVANJA NA KONKURS**

Radovi se dostavljaju u zatvorenoj koverti na adresu - Ministarstvo odbrane, Direktorat za ljudske resurse, Ulica Jovana Tomaševića br. 29, Podgorica, sa naznakom **„Za konkurs za izbor najboljih likovnih radova na temu *Vojnik na zadatku*“.**

Na poleđini svakog rada obavezno navesti sljedeće podatke:

* Ime i prezime učenika;
* datum rođenja;
* adresa stanovanja;
* naziv škole, razred i odjeljenje;
* ime i prezime učitelja ili učiteljice;
* ime, prezime i kontakt telefon jednog roditelja.

Uz rad je potrebno dostaviti kopiju svjedočanstva iz prethodnog razreda.

Napomena: Ukoliko se ne dostave traženi podaci, radovi neće biti uzeti u razmatranje.

**Konkurs je otvoren do 29. novembra 2019. godine.**

**ODABIR NAJBOLJIH RADOVA**

Izbor najboljih likovnih radova vršiće Komisija Ministarstva odbrane.

Kriterijumi koje će Komisija koristiti prilikom ocjenjivanja rada su: odgovor na zadatu temu, kreativnost, maštovitost i poruka koju šalje rad.

Za tri najbolja likovna rada na zadatu temu Ministarstvo odbrane će dodijeliti vrijedne nagrade.

O svim detaljima dodjele nagrada, učesnici Konkursa biće blagovremeno obaviješteni.

**NAPOMENA**

Primljeni radovi se ne vraćaju, a Ministarstvo odbrane preuzima pravo da ih iskoristi u svojim publikacijama, promotivnim materijalima, izložbama i drugim promotivnim aktivnostima.

Više informacija možete dobiti putem telefona 020 483 277 radnim danima od 8.00 do 14.00 sati.